Document ID: 32005D0194

ROZHODNUTIE KOMISIE
z 8. marca 2005,
ktorým sa po štvrtýkrát mení a dopĺňa rozhodnutie 2004/122/ES, ktoré sa týka určitých ochranných opatrení v súvislosti s vtáčou chrípkou v niekoľkých ázijských krajinách
(oznámené pod číslom dokumentu K(2005) 521)
(Text s významom pre EHP)
(2005/194/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991, stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 7,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 22 ods. 6,
keďže:
(1)
Rozhodnutie Komisie 2004/122/ES (3) sa prijalo v dôsledku prepuknutia vtáčej chrípky v niekoľkých ázijských krajinách vrátane Japonska a Južnej Kórey.
(2)
Japonsko a Južná Kórea predložili Medzinárodnému úradu pre nákazy zvierat (OIE) záverečné správy o situácii v súvislosti s výskytom vtáčej chrípky na svojom území a o opatreniach, ktoré sa prijali na potlačenie tejto choroby. Japonsko a Južná Kórea navyše vyhlásili, že v oboch krajinách sa vtáčia chrípka nevyskytuje, a poslali Komisii informácie o situácii, pokiaľ ide o zdravie zvierat, so žiadosťou o zodpovedajúcu zmenu a doplnenie rozhodnutia 2004/122/ES. Ochranné opatrenia, ktoré sa pre tieto krajiny prijali na základe rozhodnutia 2004/122/ES, by sa preto už nemali uplatňovať.
(3)
Podmienky dovozu živých vtákov, iných ako hydina, z tretích krajín sa ustanovujú v rozhodnutí Komisie 2000/666/ES (4) a tieto pravidlá sa uplatňujú aj na Japonsko a Južnú Kóreu. Živé vtáky, iné ako hydina, sa okrem iného musia podrobiť karanténe a testom na vtáčiu chrípku.
(4)
Vzhľadom na situáciu v súvislosti s výskytom tejto choroby v Kambodži, Číne, Indonézii, Laose, Malajzii, Pakistane, Thajsku a vo Vietname je potrebné predĺžiť lehotu trvania ochranných opatrení, ktoré sa týkajú týchto krajín a ustanovujú sa v rozhodnutí 2004/122/ES.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2004/122/ES sa mení a dopĺňa takto:
1.
Článok 3 sa nahrádza takto:
„Článok 3
Členské štáty pozastavia tento dovoz z Malajzie:
-
surového krmiva pre spoločenské zvieratá a nespracovaného materiálu do krmiva s obsahom akýchkoľvek častí hydiny, ako aj
-
konzumných vajec a neupravených loveckých trofejí z akýchkoľvek druhov vtákov.“
2.
Článok 4 ods. 1 sa nahrádza takto:
„Článok 4
1. Členské štáty pozastavia tento dovoz z Kambodže, Čínskej ľudovej republiky vrátane územia Hongkongu, Indonézie, Laosu, Malajzie, Pakistanu, Thajska a Vietnamu:
-
nespracovaného peria a jeho častí, ako aj
-
‚živých vtákov, iných ako hydina’, ako sa vymedzuje v rozhodnutí 2000/666/ES, vrátane vtákov sprevádzajúcich svojich majiteľov (spoločenských vtákov).“
3.
V článku 7 sa dátum „31. marca 2005“ nahrádza dátumom „30. septembra 2005“.
Článok 2
Členské štáty zmenia a doplnia opatrenia, ktoré uplatňujú na dovoz, s cieľom zosúladiť ich s týmto rozhodnutím a prijaté opatrenia okamžite náležitým spôsobom zverejnia. Bezodkladne o tom informujú Komisiu.
Článok 3
Toto rozhodnutie je určené členským štátom.
V Bruseli 8. marca 2005

Labels: 17
20
3
6
18